Drábiková, Lucia, poslankyňa NR SR (2022-10-21):
Ďakujem za slovo. Vážené poslankyne, vážení poslanci, myslím si, že väčšina tých dôležitých vecí už bola povedaná. Ako je nám všetkým známe, tá demografická situácia a prognóza je taká, že obyvateľstvo nám starne a chýba nám tu systematická taká nejaká zastrešujúca podpora práv občanov, ktorí už dovŕšili vek seniorov. V tejto oblasti mnoho práce už v súčasnosti vykonáva komisárka pre osoby so zdravotným postihnutím Zuzana Stavrovská, ktorej meno už odznelo, a chcem jej vyjadriť naozaj hlbokú úctu za jej obetavú prácu v prospech týchto ľudí. A je to také aj logické, že vlastne ideme túto kompetenciu vložiť práve pod jej úrad, keďže väčšina osôb, ktorá sa na ňu obracia, je už v tomto veku seniornom. Častokrát však práve tá, to chýbajúce zdravotné postihnutie bolo dôvodom, prečo sa pani komisárka nemohla takýmito podnetmi zaoberať, a nakoľko obmudsman, verejný ochranca práv, nemá právo vstupovať do súdnych konaní, bolo žiaduce posilniť ochranu práv seniorov. V tejto súvislosti chcem vyzdvihnúť aj dlhoročnú prácu Ľubice Gálisovej, prezidentky Fóra pre pomoc starším, ktorá sa dlhé roky venuje a obetavo pomáha seniorom aj prostredníctvom seniorlinky a zbiera mnohé veľmi vážne krízové podnety. Niektoré už boli spomínané. Seniori sa častokrát stávajú obeťami zlého zaobchádzania, násilia, či už v rodinách, alebo v zariadeniach, v ktorých sú umiestnení, takisto sa stávajú obeťami rôznych podvodov a manipulácií, či už telefonických, alebo obeťami rôznych nepravdivých a... dezinformácií a nemali, nemali toho svojho ombudsmana, na ktorého by sa mohli obrátiť. Preto som veľmi rada, že vlastne táto dlhoročná spolupráca aj pani komisárky Stavrovskej, aj pani Gálisovej, aj viacerých mojich kolegov, Moniky Kozelovej, Márii Šofranko, aj, zrejme asi nebudem vedieť vymenovať všetkých ľudí, ktorí sa do toho vložili, ale chcem vyjadriť takú radosť a vďaku, že práve toto je oblasť, ktorú, myslím si, že všetci vnímame a všetci vieme, že je veľmi dôležitá. Práve komisár má tú možnosť podnety jednak prijímať, monitorovať dodržiavanie ľudských práv, vytvárať aj výskumy a prieskumy a vlastne takto komplexne posúdiť situáciu dodržiavania ľudských práv seniorov na Slovensku. Seniorov máme v súčasnosti vyše milióna na Slovensku a je veľmi dôležité, aby táto skupina, ktorú môžme nazvať zraniteľnou skupinou, mala svojho zástancu. Ako bolo už spomenuté, komisár pre osoby so zdravotným postihnutím a teraz už aj pre seniorov aj spolupracuje s orgánmi štátnej správy a územnej samosprávy a takisto s rôznymi fyzickými a právnickými osobami a môže účinnejšie presadzovať a identifikovať dôležité podnety a prinášať ich vlastne do tej exekutívy, aby sa účinne riešili. Takisto spolupracuje s rôznymi organizáciami. Ja chcem vyzdvihnúť prácu aj mnohých mimovládnych organizácií, ktoré napomáhajú, avšak som presvedčená, že pomoc ľuďom, ako sú seniori, ktorí vlastne vybudovali túto našu spoločnosť a dlhé roky obetavo pracovali, si zaslúžia vlastne takúto podporu priamo v pozícii komisára, ktorý má aj z titulu svojej funkcie a úloh podľa zákona určité právomoci a môže, môže oveľa účinnejšie presadzovať plnenie a dodržiavanie ľudských práv. Preto chcem vyjadriť radosť a som presvedčená, že tento zákon, o ktorom tu teraz hovoríme, napomôže naozaj reálne aj tým zvýšením dostupnosti, pretože vieme, že pani komisárka Stavrovská naozaj pracuje veľmi často v teréne aj so svojím tímom, cestuje po celom Slovensku, a je veľmi dobré, aby aj ľudia z rôznych častí Slovenska mali možnosť byť v kontakte a v bližšom kontakte práve s úradom komisára aj cez tieto nové pobočky, ako už spomínala Monika Kozelová. Takže sa teším, že sa podarilo vytvoriť tento návrh vďaka tejto spolupráci, a verím, že pomôže v situácii našim seniorom. Ďakujem.